Βίκτωρ Α΄ δούκας του Ράτιμπορ

Ο Βίκτωρ Α΄ (γερμ. Victor I., 10 Φεβρουαρίου 1818 - 30 Ιανουαρίου 1893) του Οίκου του Χόενλοε ήταν Γερμανός πολιτικός, δούκας του Ράτιμπορ της Σιλεσίας και πρίγκιπας του Κόρβεϋ.

Βιογραφία
Ο Βίκτωρ Μαυρίκιος Κάρολος γεννήθηκε στις 10 Φεβρουαρίου 1818 στο Λάνγκενμπουργκ της Βυρτεμβέργης. Ήταν το δεύτερο παιδί και ο πρωτότοκος γιος του Φραγκίσκου Ιωσήφ του Χόενλοε-Σίλλινγκσφυρστ και της Καρολίνας Φρειδερίκης Κωνσταντίας, κόρης του Καρόλου Λουδοβίκου του Χόενλοε-Λάνγκενμπουργκ. Μεταξύ των αδελφών του ήταν ο Χλωδοβίκος, που διετέλεσε αργότερα πρωθυπουργός της Βαυαρίας, Πρωσίας και Γερμανίας. 

Αφού διδάχθηκε αρχικά από ιδιωτικούς διδασκάλους, έπειτα φοίτησε στο Ευαγγελικό Γυμνάσιο της Ερφούρτης. Σπούδασε νομική και νεότερες γλώσσες στο Γκέτινγκεν, στη Βόννη, στη Χαϊδελβέργη και στη Λωζάνη. Προς ολοκλήρωση της μόρφωσής του περιόδευσε στην Ελβετία, Ιταλία, Γαλλία και Αγγλία. Επέστρεψε και υπηρέτησε στο ιππικό, όπου προάχθηκε στο βαθμό του ταγματάρχη. Πήρε μέρος σε μάχες και προάχθηκε στο βαθμό στρατηγού. 

Ακολούθως, διαχειρίστηκε τις ιδιοκτησίες του Βίκτωρα Αμεδαίου της Έσσης-Ρότενμπουργκ. Ο Βίκτωρ Αμεδαίος ήταν σύζυγος της Ελισάβετ, αδελφής της μητέρας του Βίκτωρος Α΄. Οι ιδιοκτησίες περιελάμβαναν το Ράτιμπορ στην Άνω Σιλεσία -μία έκταση 34.000 εκταρίων με δάση κυρίως- και την πρώην μονή του Κόρβεϋ στη Βεστφαλία. 

Το 1840 ο Φρειδερίκος Γουλιέλμος Δ΄ της Πρωσίας τον έκανε δούκα του Ράτιμπορ (νυν Ρατσίμπους της Πολωνίας) και πρίγκιπα του Κόρβεϋ. Από το 1847 εντάχθηκε στην πολιτική με το Φιλελεύθερο Συντηρητικό κόμμα και διέπρεψε. 

Απεβίωσε στις 30 Ιανουαρίου 1893 σε ηλικία 74 ετών στη Μονή του Ράουντεν.

Οικογένεια
Νυμφεύτηκε το 1845 τη Μαρία Αμαλία, κόρη του Καρόλου Έγκον Β΄ του Φύρστενμπεργκ, και είχε δέκα τέκνα:
 Αμαλία (1846 - 1847).
 Βίκτωρ Β΄ (1847 - 1923), Δούκας του Ράτιμπορ, παντρεύτηκε την κόμισσα Μαρί Μπρόυννερ-Ένκεβοϊρτ.
 Φραγκίσκος Κάρολος (1849 - 1925), παντρεύτηκε την κόμισσα Μαρί Άγκνες του Ζολμς-Μπαρούτ.
 Ελισάβετ (1851 - 1928).
 Έγκον (1853 - 1896), νυμφεύτηκε τη Λεοπολδίνη του Λόμπκοβιτς.
 Μαρία Θηρεσία (1854 - 1928).
 Μαξιμιλιανός Κάρολος Γουλιέλμος (1856 - 1924), νυμφεύτηκε την κόμισσα Φραντσίσκα Γκριμώ ντ'Ορσαί.
 Ερνέστος Εμμανουήλ (1857 - 1891).
 Κάρολος Έγκον (1860 - 1940).
 Μαργαρίτα (1863 - 1940).

Παραπομπές

Πηγές
 Genealogics - Leo van de Pas - Prince Viktor zu Hohenlohe-Schillingsfürst, 1.Duke von Ratibor, 1.Fürst von Corvey
 thePeerage.com - Viktor Moritz Karl zu Hohenlohe-Schillingsfürst, 1st Fürst von Corvey
 Genealogisches Handbuch des Adels, Fürstliche Häuser, Reference: 1956
 Hartwin Spenkuch (2003), "Ratibor, Viktor Herzog von", Neue Deutsche Biographie (NDB) (in German), 21, Berlin: Duncker & Humblot, pp. 181–182; (full text online)
 Hermann Krüger (Hrsg.): Chronik des preußischen Herrenhauses. Ein Gedenkbuch zur Erinnerung an das dreißigjährige Bestehen des Herrenhauses. Berlin 1885, S. 5–8
 Günter Tiggesbäumker: Viktor I. Herzog von Ratibor und Fürst von Corvey, Prinz zu Hohenlohe-Schillingsfürst (1818–1893). In: Westfälische Zeitschrift. Band 144, 1994. S. 266–280. Digitalisat 
 Günter Tiggesbäumker: Von Franken nach Westfalen und Schlesien. Der Erbprinz von Hohenlohe-Schillingsfürst wird erster Herzog von Ratibor und Fürst von Corvey. In: Frankenland. 3/2003. S. 207–212.
 Günter Tiggesbäumker: Das Herzogliche Haus Ratibor und Corvey. 7. erweiterte Auflage. Werl: Börde-Verlag, 2012. (Deutsche Fürstenhäuser. 5.)
 Kurt von Priesdorff: Soldatisches Führertum. Band 7. Hanseatische Verlagsanstalt Hamburg. o.J. S. 91.

Κατηγορία:Οίκος του Χοενλόε
Κατηγορία:Πρώσοι πολιτικοί